**МОТИВИ**

**КЪМ ПРОЕКТ НА** **НАРЕДБА ЗА ИЗМЕНЕНИЕ И ДОПЪЛНЕНИЕ НА**

**НАРЕДБА № 1 ОТ 2019 г. ЗА ПРИДОБИВАНЕ НА ЮРИДИЧЕСКА ПРАВОСПОСОБНОСТ, ИЗДАДЕНА ОТ МИНИСТЪРА НА ПРАВОСЪДИЕТО (ОБН., ДВ, БР. 13 ОТ 2019 г.)**

На основание чл. 297а от Закона за съдебната власт министърът на правосъдието издава наредба, с която определя:

1. реда за назначаване и разпределение на стажант-юристите;

2. реквизитите на издадената на стажант-юриста стажантска книжка;

3. документите, критериите, стандартите, етапите и предметния обхват на стажантските програми;

4. реда за осъществяване на контрол за изпълнението на стажантските програми;

5. реда за провеждане на изпита за придобиване на юридическа правоспособност;

6. реда за поддържане на публичен регистър на лицата, придобили юридическа правоспособност.

 В изпълнение на горната разпоредба, министърът на правосъдието е издал Наредба № 1 от 2019 г. за придобиване на юридическа правоспособност (Наредбата) (обн., ДВ, бр. 13 от 2019 г.).

Причините, които налагат предложените промени, са свързани с осигуряването на възможност за стажант-юристите, чиито държавни изпити са били отложени поради въведените противоепидемични мерки, да могат да се явят на изпит за придобиване на юридическа правоспособност през настоящата година.

Съгласно чл. 23, ал. 1 от Наредбата изпитът се провежда два пъти в годината – през месец април и месец октомври.

 Според чл. 23, ал. 3 от Наредбата заявлението с приложенията към него за изпита през месец октомври се подава най-късно до края на месец август, което прави практически невъзможно явяването на изпита през месец октомври 2021 г. на стажант-юристите, чиито държавни изпити са отложени поради наложените противоепидемични мерки.

Предвид изложеното е предложена преходна разпоредба, която урежда възможността през 2021 г. изпитът за придобиване на юридическа правоспособност вместо през месец октомври да се проведе през месец декември, съответно документите за явяване на изпита да се подават до края на месец октомври, което от своя страна ще позволи на стажант-юристите, започнали стажа за придобиване на юридическа правоспособност по-късно поради отложените държавни изпити, да се явят на изпит за придобиване на юридическа правоспособност през настоящата година.

Съгласно чл. 35 от Наредбата в Министерството на правосъдието се съставя и поддържа публичен регистър на лицата, придобили юридическа правоспособност. С настоящия проект се предлага удължаване на срока за създаване на регистъра по чл. 35 от Наредбата, указан в § 2, ал. 1 от преходните и заключителните й разпоредби, до края на 2022 г., с оглед на необходимостта от технологично време за изготвянето на техническата спецификация, одобряването ѝ от Държавна агенция „Електронно управление“ и провеждане на обществена поръчка за създаване на регистър на лицата, придобили юридическа правоспособност.

Очакваният резултат от прилагането на предложената уредба е създаване на улеснение за стажант-юристите относно полагането на изпита за юридическа правоспособност през настоящата година, както и създаване на условия за изграждане на регистър на лицата, придобили юридическа правоспособност.

Предложеният проект не съдържа разпоредби, свързани с правото на Европейския съюз.

За прилагането на разпоредбите на проекта на Наредба няма да са необходими финансови и други средства. Предложеният проект на акт няма да доведе до въздействие върху държавния бюджет.

На основание чл. 26, ал. 4 от Закона за нормативните актове е определен 14-дневен срок за обществени консултации. Определянето на 14-дневен срок е мотивирано от обстоятелството, че промяната в наредбата означава създаване на нова организация в Министерството на правосъдието за провеждане на отложения изпит, както и от необходимостта за създаване на правна сигурност по отношение на всички заинтересовани страни относно момента на провеждане на изпита. Следва да се отчита и обстоятелството, че обществената консултация е повторна, като вече са проведени 30-дневни обществени консултации със заинтересованите страни, както и че направените в хода на обществените консултации предложения са приети и отразени в проекта на нормативен акт.